tttarun/llama2_hindi huggingface dataset:
सूरदास की कविता के आधार पर उनकी लोकचेतना पर प्रकाश डालिये। (2015 प्रश्नपत्र 6 b)
उत्तर :
सूर के काव्य के संबंध में एक महत्त्वपूर्ण विवाद यह है कि यह काव्य सामाजिक दायित्वों के प्रति जवाबदेह है या नहीं। आचार्य शुक्ल जैसे समीक्षकों ने यह घोषित किया कि सूर का काव्य ‘लोकमंगल की साध्यावस्था’ का काव्य है जो समाज व उनकी समस्याओं से सीधा जुड़ा हुआ नहीं है।
सामान्य तौर पर सूर के काव्य का विश्लेषण करें तो शुक्ल का यह आक्षेप उचित प्रतीत होता है, किंतु सूक्ष्म दृष्टि से विश्लेषित करने पर यह नज़र आता है कि सूर के काव्य में लोकचेतना कई स्तरों पर दिखाई देती है।
सूर की लोकचेतना का पहला स्तर वहाँ दिखाई देता है, जहाँ वे शहरी जीवन की कृत्रिमता व जटिलता पर चोट करते हैं-
मथुरा काजर की कोठरि
जे आवहिं ते कारे
सूर ने नारी मुक्ति को अपने काव्य में स्थान दिया। सूर की गोपियाँ सामाजिक वर्जनाओं से दूर कृष्ण के साथ प्रणय लीला कर रही हैं। सूर की गोपियाँ अधिक तार्किक भी हैं जो ऊद्यो को वाद-विवाद में पराजित कर देती हैं।
सूर ने अपने समय की शोषकपूर्ण सामंतवादी कर प्रणाली को किसान व प्रजाजन की मूल समस्या के रूप में देखा-
"सूरदास की यही बीनती
दस्तक की जै साफ" 
सूर का काव्य हिंदी गोचारण परंपरा की महत्त्वपूर्ण उपलब्धि है। सूर ने गोचारण अर्थव्यवस्था की अनेक जठिलताओं का प्रतीकात्मक अंकन अपनी कई कविताओं में किया है-
"लरि-लरि झगरि भूमि कछ पाई जस अवजस बितई"
सूरदास की कविता सामंतवादी वातावरण में सामाजिक समानता का भाव भी स्थापित करती है। सूर ने कृष्ण और ग्वालों के समतामूलक संबंध के माध्यम से वर्गीय समानता का भाव स्थापित किया है-
"जाति-पाति हमसे बड़ नाहि
नाही बरसत तुम्हारी छैंया" 
स्पष्ट है कि सूर के काव्य में सामाजिक पक्ष चाहे प्रमुखता से व्यक्त न हुआ हो किंतु प्रतीकात्मक स्तर पर सामाजिक चेतना यहाँ लगातार उपस्थित है।
विद्यापति की काव्य-कला का मूल्यांकन कीजिये। (2015 प्रश्नपत्र 6 a)
उत्तर :
विद्यापति आदिकाल के मैथिल कवि हैं। कीर्तिलता, पदावली व कीर्तिपताका उनकी तीन प्रमुख रचनाएँ हैं। इन्हीं रचनाओं के आधार पर उनके कला पक्ष का समग्र मूल्यांकन किया जा सकता है।
विद्यापति के काव्य का रूप (काव्यरूप) प्रबंध प्रकार का है। इनकी तीनों महत्त्वपूर्ण रचनाएँ खंडकाव्य प्रकृति की हैं।
भाषा के स्तर पर देखें तो विद्यापति के यहाँ भाषायी विविधता दिखाई देती है। कीर्तिलता की रचना अवहट्ट में हुई है, वहीं पदावली की रचना मैथिली भाषा में की गई है। भाषा की दृष्टि से कीर्तिलता उनकी एक महत्त्वपूर्ण रचना है। कीर्तिलता की अवहट्ट में कुछ विशेषताएंँ साफ दिखती हैं जो उसे परिविष्ठत अपभ्रंश से अलग करती हैं।
इसी प्रकार, पदावली मैथिली भाषा की दृष्टि से महत्त्वपूर्ण रचना है। इसमें लोकप्रचलित मैथिली का प्रयोग किया गया है।
विद्यापति के काव्य की एक प्रमुख विशेषता यह भी है कि कहीं-कहीं उनकी कविताओं के बीच में गद्य के दर्शन भी होते हैं। कीर्तिलता ऐसा ही रचना है।
इसे वर्णन की दृष्टि से देखें तो विद्यापति का काव्य वीर,शृंगार व भक्ति का अद्भुत समन्वय है। कीर्तिलता वीर रस प्रधान रचना है, वहीं पदावलीशृंगार व भक्ति का मिश्रण है। हालाँकि, आचार्य शुक्ल ने पदावली के रस विद्यान पर प्रश्नचिह्न उठाते हुए इसेशृंगार प्रधान रचना माना है न कि भक्ति प्रधान। इस संबंध में उन्होंने लिखा है कि "अध्यात्मक रंग के चश्मे बहुत सस्ते हो गए हैं।"
समग्र रूप में कहें तो कला की दृष्टि से विद्यापति का काव्य लोककाव्य के अधिक नज़दीक है। यही कारण है कि विद्यापति आज भी अत्यंत लोकप्रिय है।
साठोतरी हिंदी कहानी। (2015 प्रश्नपत्र 1d)
उत्तर :
नई कहानी आंदोलन के बाद की कहानी को सामान्यतः समकालीन कहानी कह दिया जाता है। इसके अंतर्गत कई कहानी आंदोलन सीमित या व्यापक रूप में दिखते हैं।
साठोतरी कहानी की प्रमुख धारा अकहानी आंदोलन के रूप में 1960 के दशक में फ्राँस के ‘एंटी स्टोरी मूवमेंट से प्रभावित है। इस कहानी में जीवन के प्रति अस्वीकार, अजनबीपन, निरर्थकता बोध परंपरा का पूर्ण नकार, यौन उन्मुक्तता, शिल्पगत अमूर्तता जैसे तत्त्व दिखाई देते हैं। दूधनाथ सिंह की ‘रीछ’ व रवीन्द्र कालिया की ‘नौ साल छोटी पत्नी’ प्रमुख हैं।
इसी प्रकार का एक आंदोलन समानान्तर कहानी का है। आम आदमी को केंद्र में रखकर इस कहानी ने सामन्तवादी, पूंजीवादी व साम्प्रदायिक शक्तियों के खोखले चरित्र को उजागर किया। कमलेश्वर कामतानाथ व इब्राहिम शरीफ इस धारा के कहानीकार हैं।
आठवें दशक में जनवादी कहानी आंदोलन सामने आया। यह कहानी सर्वहारा पर किये जा रहे शोषण का विरोध करती है। असगर वजाहत, सूरज पालीवन इस प्रकार के प्रमुख कहानीकार हैं।
साठोतरी कहानी के अंतर्गत अन्य धाराओं में प्रमुख रूप से सचेतन कहानी, सहज कहानी व सक्रिय कहानी की चर्चा की जा सकती है। इन कहानियों में स्वातंत्र्तोर व वैश्वीकृत भारत के सामाजिक-आर्थिक यथार्थ को प्रस्तुत किया गया है।
इस प्रकार स्पष्ट है कि साठोतरी कहानी संवेदना व विषय के स्तर पर अनेक विशिष्टताओं व विविधताओं को धारण करती हुई हिंदी कहानी को एक नई दिशा दे रही है।
संत साहित्य की विशेषताएँ। (2015 प्रश्नपत्र , 1e)
उत्तर :
‘निर्गुण ज्ञानाश्रयी काव्यधारा’ या ‘संत काव्यधारा’ भक्तिकाल की आरंभिक काव्यधारा है। इस काव्यधारा की प्रमुख ख्याति सामाजिक विषमताओं के प्रति ज़ोरदार विद्रोह करने वाली काव्यधारा के रूप में है।
संत साहित्य संवेदना के स्तर पर कई विशिष्टताओं से युक्त है। इस धारा की एक प्रमुख विशेषता यह है कि इसका दार्शनिक आधार अनिश्चित है। इन संतों पर नाथों के हठयोग, सूफियों के (तसत्वुफ) व वैष्णवों के प्रपत्तिवाद का प्रभाव दिखाई देता है-
"लाली मेरे लाल की, जित देखूँ तित लाल।
लाली देखन मैं गई, मैं भी हो गई लाल।।"
संत कवियों का ब्रह्म निर्गुण, निराकार व अमूर्त है। यहाँ निर्गुण का अर्थ गुणहीन नहीं है, बल्कि गुणातीत है-
"दसरथ सुत तिहुँ लोक बखाना।
राम नाम का मरम है आना।।"
चूँकि, संत काव्य में ब्रह्म निर्गुण है जिसे जानने के लिये गुरु का महत्त्व प्रतिपादित किया गया है। गुरु को ईश्वर से ऊँचा स्थान दिया गया है क्योंकि ईश्वर को प्राप्त करने का मार्ग दिखाने वाला गुरु ही है-
"गुरु गोविंद दोऊ खड़े काके लागूँ पाँय।
बलिहारी गुरु आपने, गोविंद दियो बताय।।"
कबीर व अन्य संत कवियों ने अपने व्यंग्य प्रहारों से धार्मिक रूढ़िवादिता व सामाजिक असमानताओं पर चोट की। यही दृष्टि उन्हें क्रांतिकारी संतों की ख्याति प्रदान करती है-
"जाति-पांति पूछे नहि कोई।
हरि को भजे सो हरि का होई।।"
संवेदना की भाँति शिल्प के स्तर पर भी संत काव्य क्रांतिकारी व परिवर्तनशील मानसिकता का प्रतीक है। भाषा का ही उदाहरण लें। चूँकि, संत कवि घुमक्कड़ प्रवृत्ति के थे इसलिये उनकी भाषा में भिन्न-भिन्न स्थानों के शब्द जुड़ गए हैं। ऐसी भाषा को सधुक्कड़ी भाषा कहा गया है।
हठयोग के प्रभाव के कारण इनकी भाषा में उलटबासियों का प्रयोग हुआ है। ये (अन्तस्साधनात्मक) अनुभूतियों को व्यक्त करने वाली प्रतीकात्मक उक्तियाँ हैं-
"बरसै कंबल भीजै पानी।"
संतों का सारा साहित्य मुक्तकों के रूप में उपलब्ध है। जिस अमूर्त की चर्चा उन्होंने की और जिन अन्तः साधनात्मक अनुभूतियों को वे अभिव्यक्त करना चाहते थे, उनके लिये मुक्तक शैली ही उपयुक्त थी।
वैज्ञानिक और तकनीकी क्षेत्र में हिंदी भाषा के विकास का सर्वेक्षण कीजिये और उस पर उपयुक्त एवं तर्कपूर्ण टिप्पणी कीजिये। (2015 प्रथम प्रश्न पत्र, 3a)
उत्तर :
हिंदी के वैज्ञानिक व तकनीकी विकास की स्थिति को कई आधारों पर आकलित किया जा सकता है, जिनमें प्रमुख हैं- हिंदी में अनुवाद की स्थिति, पारिभाषिक शब्दावली के निर्माण की स्थिति, मानकीकरण के प्रयास, टंकण व अन्य यांत्रिक विकास की स्थिति।
मानकीकरण के प्रयास 20वीं सदी के प्रारंभ से दिखने लगते हैं तथा धीरे-धीरे हिंदी का मानकीकरण सरकारी सहायता के साथ-साथ लगभग पूरा हो गया है।
इसी तरह, पारिभाषिक शब्दों के विकास हेतु वैज्ञानिक एवं तकनीकी शब्दावली आयोग तथा विधायी आयोग ने विज्ञान, वाणिज्य व मानविकी क्षेत्रों से संबंधित कई विषयों की मानक शब्दावली तैयार की है। हालाँकि शब्दकोष के स्तर पर सिद्धांततः हिंदी एक वैज्ञानिक भाषा बन गई किन्तु व्यावहारिक स्तर पर स्थिति अभी संतोषजनक नहीं है। इसी तरह अनुवाद कार्य हेतु भारत सरकार ने केंद्रीय अनुवाद ब्यूरो का गठन किया है जो लाखों शब्दों का अनुवाद कर चुका है तथा प्रत्येक वर्ष अपने लक्ष्यों को पूरा कर रहा है।
तकनीकी क्षेत्र में यदि हिंदी के कंप्यूटरीकरण के स्तर विकास को परखें तो यह नज़र आता है कि कई क्षेत्रों में अच्छा विकास हुआ है, जैसे- वर्ड प्रोसेसिंग (शब्द संसाधन) में पत्र लिखना, रिपोर्ट तैयार करना, लेख लिखना आदि कार्य काफी अच्छी स्थिति में हैं।
जहाँ तक ‘सिस्टम सॉफ्टवेयर’ का संबंध है, हिंदी में अपना सिस्टम सॉफ्टवेयर विकसित नहीं हुआ है। हिंदी में अभी भी आवश्यक निर्देश डॉस, विंडोज़, सिस्टम जैसे सॉफ्टवेयर के माध्यम से दिये जाते हैं।
हिंदी टाइपिंग के क्षेत्र में विकास के बावजूद आज भी कई समस्याएँ मौजूद हैं। इन समस्याओं में प्रमुख हैं- की-बोर्ड के मानकीकरण की समस्या, फॉन्ट्स की समस्या व उपयुक्त सॉफ्टवेयर की कमी आदि।
स्पष्ट है कि पिछले कुछ वर्षों में हिंदी के वैज्ञानिक और तकनीकी विकास में कई महत्त्वपूर्ण चरण हमने पूरे किये हैं। इस क्षेत्र में अभी भी काफी चुनौतियाँ विद्यमान हैं। पहली चुनौती हिंदी में वैज्ञानिक शब्दावली के साथ कंप्यूटर के सिस्टम सॉफ्टवेयर के विकास की है। इसके साथ ही, यह भी एक चुनौती है कि हिंदी में वे सभी सुविधाएँ मौजूद हों जो अभी अंग्रेज़ी और रोमन के लिये हैं।
अवहट्ट की व्याकरणिक विशेषताएँ। (2015 प्रथम प्रश्न पत्र, 1c )
उत्तर :
संस्कृत के सरलीकरण की जो प्रक्रिया पालि से प्रारंभ हुई थी वह अपभ्रंश में आकर हिंदी के निकट आने लगी और अवहट्ट में इसके विकास की गति और अधिक तीव्र हो गई। इसी संदर्भ में अवहट्ट की कई व्याकरणिक विशेषताएँ इस प्रकार उल्लिखित की जा सकती हैं-
संज्ञा व कारक व्यवस्था
⇒ सभी प्रतिपादिक ‘स्वरांत’ और ‘अकारांत’ होने लगे।
⇒ निर्विभक्तिक प्रयोगों की संख्या बढ़ गई।
⇒ स्वतंत्र रूप से प्ररसर्गों का प्रयोग होने लगा।
⇒ ‘हि’ परसर्ग का प्रयोग अवहट्ट की प्रमुख विशेषता है। लिंग संरचनाः अपभ्रंश की भाँति अवहट्ट में भी दो ही लिंग हैं- पुल्लिंग और स्त्रीलिंग। संस्कृत के नपुंसकलिंग को अपभ्रंश ने ही अस्वीकार करना प्रारंभ कर दिया था। अवहट्ट में भी यही प्रवृत्ति रही। वचन व्यवस्थाः अपभ्रंश में संस्कृत के तीन वचनों के स्थान पर दो वचनों के प्रयोग की परंपरा का आरंभ हो गया था। इस परिवर्तन में द्विवचन का लोप हो गया था। अवहट्ट में सरलीकरण की यह परंपरा और आगे बढ़ी तथा बहुवचन के बहुत से शब्द एकवचन के रूप में प्रयुक्त होने लगे। सर्वनाम व्यवस्थाः सर्वनामों के क्षेत्र में अवहट्ट में कई नए प्रयोग देखने को मिलते हैं-
⇒ उत्तम पुरुषः मैं, मेरा
⇒ मध्यम पुरुषः तुम, तुम्हार, तोहार
⇒ अन्य पुरुषः वह, उन्ह विशेषणः अवहट्ट में कृदंतीय विशेषणों का विकास तीव्र गति से होने लगा। इनकी विशेषता यह है कि ये विशेष्य के लिंग-वचन के अनुसार परिवर्तित होते हैं। ‘संख्यावाचक’ तथा सार्वनामिक विशेषण आधुनिक हिंदी के काफी निकट दिखाई देते हैं। क्रिया संरचनाः संस्कृत की तिडन्त क्रिया के स्थान पर ‘कृदंत क्रिया’ रूप यहाँ प्रधान रूप से दिखाई देता है। अवहट्ट के क्रिया रूप आधुनिक हिंदी की बोलियों से काफी मिलते हैं। काल रचनाः
⇒ वर्तमान काल → जात, करत (त - रूप)
⇒ भूतकाल → चलल, गइल (ल - रूप) 
⇒ भविष्य काल → खाइब, जाइब (ब - रूप)
मध्यकाल में साहित्यिक भाषा के रूप में ब्रज का विकास। (2015, प्रथम प्रश्न-पत्र, 1b)
उत्तर :
ब्रज भाषा के प्रारंभिक प्रयोग पुरानी हिंदी के आसपास से ही देखने को मिलते हैं, किंतु काव्यभाषा के रूप में इसका तीव्र विकास भक्तिकाल के उत्तरार्द्ध में हुआ। ब्रजभाषा के विकास को तीन चरणों में इस प्रकार विभाजित किया जा सकता है-
  (क) सूर-पूर्व युग
  (ख) सूरदास का युग
  (ग) रीतिकाल।
ब्रज भाषा का पहला स्वतंत्र प्रयोग अमीर खुसरो ने किया। इसी प्रकार, सुधीर अग्रवाल (प्रद्युम्न चरित्र) संत नामदेव, विष्णुदास तथा गुरु अर्जुनदेव ने अलग-अलग रूपों में ब्रज का प्रयोग किया।
भक्तिकाल में ब्रज अवधी के साथ-साथ काव्यभाषा के रूप में स्थापित हुई। सूर ने इसे शृंगार और वात्सल्य की एकमात्र भाषा के रूप में स्थापित कर दिया, वहीं तुलसी आदि के हाथों में पड़कर यह लोक समस्याओं की अभिव्यक्ति का माध्यम बनी। मीरा, रहीम आदि के यहाँ ब्रज के कई विभिन्न रूप दिखाई देते हैं। रीतिकाल वह समय था जब ब्रज एकमात्र काव्यभाषा के रूप में प्रतिष्ठि हुई, इस समय ब्रज मूलतः सौंदर्य औरशृंगार जैसे विषयों का प्रतीक बन चुकी थी। ब्रजभाषा गहरे कलात्मक विवेक से मुक्त हुई तथा चरम संभावनाओं को धारण कर सकी और ब्रज देखते-देखते संपूर्ण हिंदी प्रदेश की काव्यभाषा के पद पर आसीन हो गई-
 "ब्रजभाषा हेतु ब्रजवास ही न अनुमानौ"
हिन्दी के प्रमुख यात्रा-वृत्तांतों का संक्षिप्त परिचय दो। (2014, प्रथम प्रश्न-पत्र, 8c )
उत्तर :
यात्रा-वृत्तांत आधुनिक गद्य-विधा है। यह यात्रा अनुभवों व स्मृतियों के सृजनात्मक उपयोग पर आधारित है। हिन्दी साहित्य में यात्रा-वृत्तांत की उपस्थिति द्विवेदी युग में ही हुई। श्रीधर पाठक, उमा नेहरू व लोचन प्रसाद पांडेय द्वारा महत्त्वपूर्ण यात्रा-वृत्तांत लिखे गए।
यात्रा वृत्तांत लेखन में राहुल सांकृत्यायन का अन्यतम स्थान है। उनकी महत्त्वपूर्ण रचनाएँ ‘तिब्बत में सवा वर्ष’, ‘मेरी यूरोप यात्रा’, ‘मेरी लद्दाख यात्रा’ हैं। उन्होंने यात्रा- वृत्तांत को महत्त्वपूर्ण विधा के रूप में प्रतिस्थापित किया।
छायावादोत्तर युग के ‘यात्रा- वृत्तांत’ अपने पूर्ववर्ती युगों से अधिक संपन्न हैं। महेश श्रीवास्तव द्वारा लिखित ‘दिल्ली से मॉस्को’, नेहरू द्वारा रचित ‘आँखों देखा रूस’ बनारसी दास चतुर्वेदी द्वारा लिखित ‘रूस की साहित्यिक यात्रा’ आदि अत्यंत उल्लेखनीय हैं।
इसी प्रकार दिनकर का ‘देश-विदेश’और ‘मेरी यात्राएँ’ में कश्मीर-गुजरात व यूरोप के स्थलों का भावप्रवण चित्रण प्रस्तुत किया गया है। अज्ञेय का ‘एक बूंद सहसा उछली’ व निर्मल वर्मा का ‘चीड़ों पर चांदनी’ में यूरोप प्रवास की साहित्यिक अभिव्यक्ति हुई है।
समकालीन समय में हिन्दी का यात्रा साहित्य और समृद्ध हुआ है। आँखों देखा पाकिस्तान-कमलेश्वर, मोहनजोदड़ो- ओम थानवी, हमसफर मिलते रहे- विष्णु प्रभाकर, कितना अकेला आकाश- नरेश मेहता आदि उल्लेखनीय हैं।
इन कृतियों के आधार पर हम कह सकते हैं कि यात्रा-वृत्तांत में वस्तु-वर्णन, दृश्यांकन, बिंब विधान और मनःस्थितियों के रेखांकन की क्षमता बढ़ गई है।
महादेवी के रेखाचित्रों की विशेषताएँ लिखिये।(2014, प्रथम प्रश्न-पत्र, 8b )
उत्तर :
महादेवी ने रेखाचित्र विधा को नई संभावनाएँ और दिशा प्रदान की। ‘अतीत के चलचित्र’, ‘स्मृति की रेखाएँ’, ‘पथ के साथी’ और ‘मेरा परिवार’ उनके उल्लेखनीय रेखाचित्र संग्रह हैं।
अपने रेखाचित्रों में महादेवी ने अपने संपर्क में आने वाले शोषित व्यक्तियों, दीन-हीन नारियों, साहित्यकारों, जीव-जंतुओं आदि का संवेदनात्मक चित्रण किया है। उनके रेखाचित्रों में अनुभूति की अभिव्यक्ति में चित्र का बिंब विधान और सूक्ति का प्रभाव एक साथ संश्लिष्ट रूप में देखने को मिलता है।
‘अतीत के चलचित्र’ और ‘स्मृति की रेखाएँ’, इन दो कृतियों में समाज के ऐसे निरीह प्राणी रेखांकित हुए हैं जो जीवन के प्रवाह में दुःख के थपेड़ों के शिकार हुए हैं।
पथ के साथी में उन लोगों का रेखांकन किया गया है जो महादेवी के अग्रज व सहयोगी हैं। रवींद्र ठाकुर, गुप्त जी, सुभद्रा कुमारी चौहान, निराला आदि का अंकन है। यह रेखांकन महादेवी की असाधारण प्रतिभा, संयम एवं कलात्मक परिष्कार का द्योतक है।
समग्र रूप में कहें तो महादेवी के रेखाचित्र हिन्दी की अमूल्य निधि हैं जिन्होंने इस विधा को शिखर तक पहुँचाया।
आधे-अधूरे के महत्त्व पर प्रकाश डालिये। (2014, प्रथम प्रश्न-पत्र, 7c)
उत्तर :
मोहन राकेश हिन्दी नाट्य परंपरा के शिखर पुरुष हैं। उनका आधे-अधूरे नाटक उनकी प्रसिद्धि का आधार है। इस नाटक में राकेश ने संवेदना व शिल्प के स्तर पर कुछ ऐसी नई संभावनाएँ और प्रयोग प्रस्तुत किये जिससे इसका महत्त्व आज भी बना हुआ है।
इस नाटक में आज के कठोर यथार्थ की सीधी व सपाट अभिव्यक्ति है और दूसरे उनके अनुकूल आम आदमी की बोलचाल की भाषा का सृजनात्मक इस्तेमाल।
महेंद्रनाथ व सावित्री के माध्यम से मोहन राकेश ने स्त्री-पुरुष संबंध और दांपत्य संबंध के खोखलेपन तथा पारिवारिक विघटन की जीवन स्थितियों को दर्शाया है। एक नाटक कई स्तरों पर संकेत देता है। यह एक साथ पारिवारिक विघटन, मानवीय संबंधों में दरार, यौन विकृतियों एवं द्वंद्व को समेटता चलता है
शिल्प की दृष्टि से भी हिन्दी साहित्य में इसका अत्यंत महत्त्व है। एक ही अभिनेता से पाँच भूमिकाएँ कराने का प्रयोग किया है। प्रस्तावना का प्रयोग करते हुए परंपरा को नए रूप में प्रस्तुत किया है।
इसी प्रकार आधे-अधूरे की नाट्य भाषा को मोहन राकेश की बड़ी उपलब्धि के रूप में रेखांकित किया गया है। इसमें उन्होंने हरकत भरी नाट्य भाषा, मौन अंतराल, बीज शब्द, प्रतीकात्मकता आदि का साथ प्रयोग किया है।
निष्कर्षतः कहा जा सकता है कि यह हिन्दी नाटक की प्रचलित धारा से बहुत भिन्न नाटक है। वस्तुतः आधे-अधूरे हिन्दी नाटक को वास्तविक अर्थ में समसामयिक युग का प्रतिबिंब बनाने वाला नाटक है।
"गोदान" तक आते-आते प्रेमचंद का आदर्शवाद से पूरी तरह मोहभंग हो जाता है। कथन का परीक्षण कीजिये।
उत्तर :
महाकाव्यात्मक उपन्यास ‘गोदान’ में किसान शोषण की जो मार्मिक कहानी प्रेमचंद ने प्रस्तुत की, तब यह कहा गया कि प्रेमचंद ने आदर्शवाद का चोला पूरी तरह उतारकर फेंक दिया है। इस मत के समर्थन में निम्न तर्क प्रस्तुत किये जाते हैं-
उपन्यास के अंत तक होरी की स्थिति में कोई सुधार नहीं होता। गाय पाने की इच्छा से होरी का जो संघर्ष प्रारंभ हुआ था वह अंत तक बना रहा। जबकि ‘सेवा सदन’, ‘रंगभूमि’, ‘कर्मभूमि’, ‘गबन’ आदि उपन्यासों में प्रेमचंद अपनी ‘आदर्शोन्मुखी यथार्थवादी’ दृष्टि अपनाते हुए अंत में सब ठीक कर देते हैं।
शोषण तंत्र इतना मज़बूत दिखाया गया है कि अदम्य जिजीविषा रखने वाला और जीवन भर संघर्ष करने वाला होरी भी अंततः इसके जाल में फँसकर दम तोड़ देता है। उसकी मौत आदर्शवाद की समाप्ति की घोषणा है और यथार्थवाद का प्रस्थान बिन्दु है। विजयदेव नारायण साही ने कहा भी है- ‘गोदान’ में प्रेमचंद की प्रकाश अभ्यस्त आँखें हिम्मत करके अंधकार देखने की कोशिश कर रही हैं।"
होरी जीवन भर कठिन संघर्ष करता है, किंतु तब भी उसे वह सब हासिल नहीं होता जो नैतिक रूप से मिलना चाहिये। उपन्यास के अंत से पहले वह पराजय बोध से भर जाता है।
तमाम उम्मीदों व आकांक्षाओं के बावजूद गोदान का अंत वह नहीं होता जो होरी चाहता है। कारण यह है कि शोषण की व्यवस्था इतनी जटिल व मज़बूत है कि होरी जैसा किसान उसके सामने लाचार होकर दम तोड़ देता है।
"क्या करें, पैसे नहीं हैं नहीं तो किसी डॉक्टर को बुलाती- यही वह बिन्दु है जहाँ प्रेमचंद ‘आदर्शोन्मुख यथार्थवाद’ का अतिक्रमण करते हैं।
इतना होने पर भी गोदान का यथार्थवाद निरापद नहीं है और यह कहना भी पूर्ण रूप से सत्य नहीं है कि गोदान तक आते-आते आदर्शवाद से मोह पूरी तरह छूट गया है। रचना में कई स्थानों पर प्रेमचंद का आदर्शवाद झलक ज़रूर जाता है मिस मालती का हृदय परिवर्तन, गोबर का हृदय परिवर्तन व मि. खन्ना का हृदय परिवर्तन इसी प्रकार के उदाहरण हैं।
अज्ञेय की काव्य-भाषा पर एक संक्षिप्त लेख लिखो। (2014, प्रथम प्रश्न-पत्र, 6c)
उत्तर :
अज्ञेय उन गिने-चुने साहित्यकारों में से हैं जो भाषा को जीवन में सबसे अधिक महत्त्वपूर्ण मानते हैं। उनकी दृष्टि में भाषा भावों की अभिव्यक्ति का माध्यम न होकर अपनी स्वतंत्र रचनात्मकता रखती है। उनके अनुसार ‘काव्य शब्द’ है।
उपरोक्त दृष्टि से ही यदि अज्ञेय की भाषा की विशिष्टताओं पर नज़र डालें तो कह सकते हैं कि शब्द प्रयोग में एक अद्भुत तराश दिखाई देती है, अनावश्यक शब्दों का प्रयोग न के बराबर है-
"आ गए प्रियंवद! केशकम्बली! गुफा गेह!
राजा ने आसन दिया।"
तत्सम एवं तद्भव शब्दों का कौशलपूर्ण संगुम्फन अज्ञेय की काव्य भाषा की विशिष्ट पहचान है। तत्सम शब्दों के प्रयोग का उदाहरण-
"अपने छायातप, वृष्टि-पवन,
पल्लव कुसुमों की लय पर"
अज्ञेय की काव्य भाषा में ‘मौन’ की प्रमुख भूमिका रही है। उनकी कविताओं में ‘मौन’ गहरी अर्थवत्ता को धारण करता है। मौन की स्थिति असाध्य वीणा में अपेक्षतया विस्तार से अंकित हुई है-
"सुना आपने जो वह मेरा नहीं न वीणा का था
वह तो सब कुछ की तथता थी महाशून्य, महामौन"
अज्ञेय मूलतः तद्भव भाषा के कवि हैं। असाध्य वीणा की भाषा मूलतः तद्भव प्रकृति की है। अज्ञेय का गद्य संसार प्रायः तत्सम प्रकृति का रहा है-
"दुख सबको मांजता है" (पद्य)
"वेदना में एक शक्ति है जो दृष्टि देती है (गद्य)" और पद्य प्रायः तद्भव प्रकृति का।
अज्ञेय की भाषा का मूल्यांकन यदि बिंब, प्रतीक, लयात्मकता व नादयोजना जैसे काव्यशास्त्रीय प्रतिमानों के आधार पर करें तो यह एक सशक्त व प्रयोगशील भाषा के रूप में सामने आती है। अज्ञेय की कविता बिंबों का बहुत सधा हुआ प्रयोग करती है। ‘अंधेरे में’ और ‘असाध्य वीणा’ में दृश्य, ध्वनि, स्पर्श आदि बिंबों का सफल प्रयोग हुआ है-
"चौंके खग-शावक की चिहुँक"
नादात्मकता अज्ञेय की भाषा का प्राण तत्त्व है। ये वे ध्वनियाँ होती हैं जो खास प्रभाव पैदा करती हैं। इसे अज्ञेय ने अत्यंत सावधानीपूर्वक चुना है- ‘वर्षा बूंदों की पटपट’- महुए का चुपचाप टपकना, सोने की खनक इत्यादि।
निष्कर्षतः अज्ञेय ने शब्दों के प्रयोग व निर्माण में जिस सूक्ष्मता का परिचय दिया है उससे वे सचमुच अपनी आवश्यकताओं के अनुकूल भाषा का निर्माण कर सके हैं। भाषिक क्षमता के आधार पर उनकी तुलना कालिदास जैसे रचनाकारों के साथ ही की जा सकती है।
जगदीश चंद्र माथुर का नाट्य शिल्प। (2014, प्रथम प्रश्न-पत्र, 5c)
उत्तर :
माथुर हिन्दी साहित्य में एक महत्त्वपूर्ण नाटककार एवं एकांकीकार के रूप में प्रतिष्ठित हैं। इन्होंने अपने शैल्पिक प्रयोगों के माध्यम से हिन्दी रंगमंच व नाट्य परंपरा को एक बार पुनः जोड़ दिया। इसी संदर्भ में उनकी शिल्पगत विशेषताओं को जानना अत्यंत महत्त्वपूर्ण हो जाता है।
इनके नाटकों में कथावस्तु सुसंगठित और प्रभावशाली हैं। इनका काव्यत्व प्रसाद की तरह नाटकों पर हावी नहीं होता, बल्कि यह कथावस्तु, नाट्य-स्थितियों और रचनातंत्र के भीतर से निकलता है। चरित्र-चित्रण में माथुर ने मनोवैज्ञानिक दृष्टि अपनाकर चरित्रों को प्रभावशाली बनाया है।
रंगमंचीयता की दृष्टि से देखें तो यह कहा जा सकता है कि माथुर ने इसका विशेष ध्यान रखा है। ‘कोणार्क’ नाटक का ही उदाहरण लें, तो इस नाटक की भाषा और ‘संवाद-योजना’ रंगमंच के अनुकूल है। इसी प्रकार ध्वनि, वेशभूषा आदि से संबंधित रंग-निर्देश पर्याप्त व यथास्थान हैं- "झीने अंधकार में कोणार्क के खंडहर की हल्की झलक दीख पड़ती है।"
‘पहला राजा’, ‘शारदीया’, ‘दशरथ नंदन’ आदि नाटकों के आधार पर एक और जो शैल्पिक विशेषता उभरकर सामने आती है, वह यह है कि इन्होंने कठिन दृश्यों से संबंधित अभिनय हेतु पर्याप्त सुझाव भी दिये हैं।
निष्कर्ष रूप में यह कहा जा सकता है कि अपनी शिल्पगत विशेषताओं के आधार पर इन्होंने हिन्दी नाटक को एक नई दिशा दी। प्रसाद युग में हिन्दी नाटक रंगमंच से दूर चला गया था, उसे पुनः जगदीश चंद्र माथुर ने जोड़ा।
‘झूठा सच’ के आधार पर यशपाल की जीवन दृष्टि। (2014, प्रथम प्रश्न-पत्र, 5c)
उत्तर :
यह यशपाल का सबसे महत्त्वपूर्ण उपन्यास है जो उनकी प्रसिद्धि का मुख्य आधार भी रहा है। अपनी प्रकृति में यह एक महाकाव्यात्मक उपन्यास है जो भारत के विभाजन की पृष्ठभूमि पर लिखा गया है। भारत विभाजन की त्रासदी के माध्यम से इस कहानी में यशपाल की जीवनदृष्टि चित्र भी उभरा है।
उपन्यास के माध्यम से यशपाल ने देश-विभाजन व सांप्रदायिकता के प्रति एक समाजवादी-मार्क्सवादी दृष्टिकोण प्रस्तुत किया है। लेखक की दृष्टि में देश-विभाजन के पीछे आर्थिक पहलू सर्वाधिक महत्त्वपूर्ण है। वे निष्कर्ष पर पहुँचते हैं कि पंजाब में हिन्दू आर्थिक रूप से सशक्त थे यही कारण है कि उनका आर्थिक व राजनीतिक जीवन में बहुसंख्यकों से अधिक बोलबाला था।
झूठा सच में यशपाल ने मात्र विभाजन की त्रासदी का ही वर्णन नहीं किया है बल्कि सांप्रदायिकता, रक्तपात आदि के बीच जनता की उभर रही जिजीविषा को प्रस्तुत किया है। यशपाल दिखाते हैं कि कैसे असहनीय कष्टों व दंगों के बावजूद जनता ने संघर्ष किया और पुनः सामान्य तरीके से उठ खड़ी हुई। यशपाल ने दिखाया है कि आम जनता में धैर्य, जिजीविषा व जुझारूपन के गुण पाए जाते हैं जो उन्हें बड़े-बड़े संकटों से उबार लेते है।
जयशंकर प्रसाद की सौंदर्य चेतना। (2014, प्रथम प्रश्न-पत्र, 5b)
उत्तर :
हिन्दी साहित्य में छायावादी सौंदर्य चेतना कई विशिष्टताएँ धारण करती हैं और प्रसाद के यहाँ हम छायावादी सौंदर्य चेतना का प्रतिनिधि रूप देख सकते हैं। ‘झरना’, ‘लहर’, ‘आँसू’ व ‘कामायनी’ के आधार पर उनकी सौंदर्य चेतना के मुख्य तत्त्वों का उद्घाटन किया जा सकता है।
छायावाद के अन्य कवियों की भाँति प्रसाद के यहाँ भी सौंदर्य चेतना की अभिव्यिक्ति कई स्तरों पर दिखती है। सुंदरता जीवन के सुखात्मक पक्षों में भी है और दुखात्मक पक्षों में भी इसी प्रकार, इसमें प्रकृति भी सुंदर है, मानव भी, नारी भी और हृदय में उठने वाले भाव भी, परंतु मानव सौंदर्य सर्वोच्च स्तर पर है।
प्रसाद के यहाँ सौंदर्य के भाव पक्ष को केंद्रीय महत्त्व दिया गया है। नारी का सौंदर्य भी उन्हें सुंदर भावों की अभिव्यक्ति ही प्रतीत होता है। प्रसाद कामायनी में लिखते हैं-
"हृदय की अनुकृति बाह्य उदार, एक लंबी काया उन्मुक्त"
प्रसाद के यहाँ जो नारी सौंदर्य प्रस्तुत है उसमें दिखावट नहीं बल्कि गूढ़ सौंदर्य है। नग्नता व अश्लीलता नहीं बल्कि संकोच व लज्जा है। नारी के सौंदर्य हेतु जिन उपमानों का प्रयोग किया गया है उनमें उत्तेजना के स्थान पर श्रद्धा जैसे भाव पैदा होते हैं-
"नारी तुम केवल श्रद्धा हो"
प्रसाद के यहाँ नारी व मानव सौंदर्य के अलावा प्रकृति के अनुपम सौंदर्य के भी दर्शन होते हैं। यहाँ भी प्रसाद छायावादी सौंदर्य चेतना का प्रतिनिधित्त्व करते हैं। प्रसाद प्रकृति के प्रति गहरी भावुकता प्रकट करते हुए लिखते हैं-
"प्रकृति के यौवन का शृंगार, करेंगे कभी न बासी फूल
मिटेंगे वे आकर अति शीघ्र, आह उत्सुक है उनकी धूल"
प्रसाद के यहाँ प्रकृति कई बार तो इतनी सुंदर हो जाती है कि उसके आगे नारी व मानव सौंदर्य भी फीका नज़र आता है। यही सौंदर्य चेतना निराला व पंत के यहाँ दिखाई देती है। प्रकृति के कण-कण में सौंदर्य के दर्शन प्रसाद ने किये हैं-
"समरस थे जड़ या चेतन सुंदर साकार बना था
चेतनता एक विलसती, आनंद अखंड घना था"
समग्र रूप में कहा जा सकता है कि प्रसाद की सौंदर्य चेतना ऐसे दृष्टिकोण का प्रतिपादन करती है जहाँ सौंदर्य की सारी स्थूलताएँ नष्ट हो जाती हैं और उसके सूक्ष्म पक्ष उभरने लगते हैं।